ДЕЛЕГИРАН РЕГЛАМЕНТ (ЕС) № 1391/2013 НА КОМИСИЯТА
от 14 октомври 2013 година
за изменение на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура по отношение на списъка на Съюза на проекти от общ интерес
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 347/2013 на Европейския парламент и на Съвета от 17 април 2013 г. относно указания за трансевропейската енергийна инфраструктура и за отмяна на Решение № 1364/2006/ЕО, както и за изменение на регламенти (ЕО) № 713/2009, (ЕО) № 714/2009 и (ЕО) № 715/2009 (1), и по-специално член 3, параграф 4 от него,
като има предвид, че:
(1)
С Регламент (ЕС) № 347/2013 се установява нова рамка за планиране на инфраструктура и реализиране на проекти за периода до 2020 г. и след това. С него се определят девет приоритетни коридора на стратегическата географска инфраструктура в областите на електроенергетиката, газовия и нефтения сектор, и три приоритетни тематични области на инфраструктурата за целия Съюз за магистралните електропроводи, интелигентните електроенергийни мрежи и мрежите за транспортиране на въглероден диоксид, и се въвежда прозрачен и приобщаващ процес за определяне на конкретни проекти от общ интерес (ПОИ). Проектите, определени като ПОИ, ще се ползват от ускорени и опростени процедури за издаване на разрешения, по-добро регулаторно третиране и по целесъобразност, финансова подкрепа по Механизма за свързване на Европа (МСЕ).
(2)
Съгласно член 3, параграф 4 от Регламент (ЕС) № 347/2013 Комисията следва да бъде оправомощена да приема делегирани актове за установяване на списък на Съюза на ПОИ (списък на Съюза) въз основа на регионалните списъци, приети от органите за вземане на решения на регионалните групи, създадени по силата на посочения регламент.
(3)
Проектните предложения, представени за включване в първия списък на Съюза на ПОИ, бяха оценени от регионалните групи, създадени съгласно Регламент (ЕС) № 347/2013 и съставени от представители на държавите членки, националните регулаторни органи, операторите на преносни системи (ОПС), както и на Комисията, Агенцията за сътрудничество между регулаторите на енергия (Агенцията) и Европейската мрежа на операторите на преносни системи за електроенергия и газ (ENTSO-E и ENTSOG).
(4)
В контекста на работата на регионалните групи бяха проведени консултации с организации, представляващи съответните заинтересовани страни, включително производители, оператори на разпределителни системи, доставчици, потребители и организации за опазване на околната среда.
(5)
Проектите на регионалните списъци бяха договорени по време на заседание на техническо равнище от 13 юли 2013 г., включващо представители на Комисията и на съответните държави членки. След представено на 17 юли 2013 г. становище от Агенцията по проектите на регионални списъци, на 24 юли 2013 г. органите за вземане на решения на регионалните групи приеха окончателните регионални списъци. Всички предложени проекти получиха одобрението на държавите членки, за чиято територия се отнасят, в съответствие с член 172 от ДФЕС и с член 3, параграф 3, буква а) от Регламент (ЕС) № 347/2013.
(6)
Списъкът на Съюза на ПОИ се основава на окончателните регионални списъци. Един проект е трябвало да бъде заличен от списъка поради продължаващите дискусии относно определянето на териториите по „Натура 2000“.
(7)
Проектите по посочения първи списък на Съюза на ПОИ бяха оценени спрямо критериите за проекти от общ интерес, определени в член 4 от Регламент (ЕС) № 347/2013, и беше установено, че отговарят на тези критерии.
(8)
Междурегионалната последователност беше гарантирана, като беше взето предвид становището на Агенцията, представено на 17 юли 2013 г.
(9)
ПОИ са изброени по реда на приоритетните коридори, установен в приложение I към Регламент (ЕС) № 347/2013. Списъкът не съдържа никакво класиране на проекти.
(10)
ПОИ са посочени или като самостоятелни ПОИ, или като част от клъстер от няколко ПОИ. Някои ПОИ са били организирани в клъстери поради тяхната взаимозависимост, потенциално конкурентно или конкурентно естество (2). Всички ПОИ са предмет на същите права и задължения, установени с Регламент (ЕС) № 347/2013.
(11)
Списъкът на Съюза съдържа ПОИ, намиращи се на различни етапи от развитието си. Някои от тях са все още в ранните фази, т.е. във фаза преди проучване за осъществимост, във фаза проучване за осъществимост или във фаза на оценка. В посочените случаи все още са необходими проучвания, за да се докаже, че проектите са технически и икономически жизнеспособни, и че са в съответствие със законодателството на Съюза, особено със законодателството на Съюза в областта на околната среда. В този контекст потенциалните въздействия върху околната среда следва да бъдат адекватно идентифицирани, оценени и избегнати или смекчени.
(12)
Включването на проекти в списъка на Съюза на ПОИ, по-специално такива, които все още се намират на ранни фази, не засяга резултатите от съответните процедури за оценка на въздействието върху околната среда и за издаване на разрешения. Проектите, които не са в съответствие със законодателството на Съюза, следва да бъдат заличени от списъка на Съюза на ПОИ. Прилагането на ПОИ, включително тяхното съответствие със законодателството на ЕС, следва да се наблюдава на национално равнище и в съответствие с член 5 от Регламент (ЕС) № 347/2013.
(13)
Съгласно член 3, параграф 4 от Регламент (ЕС) № 347/2013 списъкът на Съюза следва да е под формата на приложение към посочения регламент.
(14)
Поради това Регламент (ЕС) № 347/2013 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Към Регламент (ЕС) № 347/2013 се добавя приложение VII в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 октомври 2013 година.